《与艾立三》
清代·杨承禧

丈夫盛年弄笔砚，宦学已成难自荐。黄金铸交知未深，明珠投人望谁眄。

即今蛮触斗纷纭，朱方羽檄时相闻。天子独嘉南越义，汉朝重召李将军。

似君奇士几曾有，韬钤百万谈兵口。不战成功在伐谋，运策决胜由反手。

贾谊翻思属国勋，请缨乘传壮终军。立柱穷边标汉界，封山绝顶诵奇文。

岂知闾巷无人识，负担行歌黯颜色。志存沟壑不肯忘，时须富贵终来逼。

请为先生善解嘲，壁间雄剑双缠绦。可怜一试非容易，莫将轻重比鸿毛。

作者简介：杨承禧，字疐庵，江夏人。光绪庚寅进士，改庶吉士，授编修，四川候补道，有《疐庵集》。